આ બંને ગ્રુપમાં પ્રથમ છે ગાંધીનગરનું ‘સર્જન ગ્રુપ.’ પ્રાધ્યાપક ડૉ. પ્રણવ જોશીપુરા, શ્રી તરંગભાઈ હાથી, શ્રી વત્સલભાઈ વોરા જેવા યુવા સરકારી કર્મચારીઓ અને કૉલેજની કેટલીક વિદ્યાર્થીનીઓનું બનેલું આ ગ્રુપ ગાંધીનગરમાં પ્રતિવર્ષ બાળકો માટે વિનામૂલ્યે વાચન શિબિરનું આયોજન કરે છે. તેમની એક દિવસથી લઈને ત્રણ દિવસીય વાંચન શિબિરોનો આજ સુધીમાં અનેક બાળકો લાભ લઈ ચૂક્યા છે. એમનું આયોજન પણ નોખા પ્રકારનું હોય છે. વાંચન-શિબિર એટલે ફક્ત બાળકોને વાંચતા કરવા એટલું નહિ પરંતુ એમને વાંચવું ગમે તેવો માહોલ ઊભો કરી આપવાનું અદ્દભુત કામ આ ગ્રુપ વર્ષોથી કરી રહ્યું છે. તેના તમામ સભ્યો નોકરી-વ્યવસાય કે અભ્યાસમાં રોકાયેલાં હોય છે પરંતુ જ્યારે શિબિરનું આયોજન નક્કી થાય ત્યારે સૌ કોઈ ભેગા મળીને પોતપોતાની જવાબદારી ઉપાડી લે છે. શિબિર માટે કોઈ શાળાનું પ્રાંગણ શોધવું, અખબારમાં પ્રેસનોટ આપવી, વાંચન માટે મોટી સંખ્યામાં બાળસાહિત્યના પુસ્તકો ભેગા કરવાં, વાલીઓને જાણ કરવી જેવા અનેક કામમાં તેઓ લાગી જાય છે. શિબિર દરમિયાન બાળકોને સતત રસ લેતાં કરવા, વાર્તા કહેવડાવવી, વાર્તા લખાવવી, સાહિત્યની રમતો રમાડવી – જેવી વિવિધ પ્રવૃત્તિઓમાં તેઓને ભારે જાહેમત ઉઠાવવી પડે છે પરંતુ સમાજના બાળકો માટે ‘કંઈક કરવું છે’ એવો દ્રઢ સંકલ્પ માર્ગની તમામ મુશ્કેલીઓને દૂર ફેંકીને તેમની આ પ્રવૃત્તિને વેગવંતી બનાવે છે. આ તમામ પ્રવૃત્તિ પાછળ તેમનો એક માત્ર હેતુ છે બાળકોને સાહિત્યમાં રસ લેતા કરવાનો…. આ ગ્રુપની વિશિષ્ટતા એ છે કે તેમણે કોઈની પાસે એક પણ પાઈ ન સ્વીકારવાની બાબતને પાયાના મૂલ્ય તરીકે સ્વીકારી છે. જે કંઈ ખર્ચ થાય તે સૌએ સાથે મળીને વહેંચી લેવાનો. ન કોઈ સ્પોન્સર્સ, ન કોઈ ફી, ન કોઈ ઍડવર્ટાઈઝિંગ. કેવી નિ:સ્વાર્થ સેવા !